Η ρύπανση της ατμόσφαιρας προκαλεί καρδιακή προσβολή. - 2001-06-19
--Βρέθηκε το γονίδιο για την νόσο του Κρόν. --Ψεύτικα φάρμακα κυκλοφορούν στις αναπτυσσόμενες χώρες. --Νέο εξαιρετικά μικροσκοπικό «τσι
Νέες ιατρικές έρευνες καταλήγουν στο συμπέρασμα ότι υψηλά επίπεδα ατμοσφαιρικών ρύπων μπορούν να προκαλέσουν καρδιακή προσβολή σε μια συγκεκριμένη κατηγορία ατόμων. Επιστήμονες στην Μασαχουσέτη ρώτησαν περίπου 800 άτομα που είχαν πρόσφατα πάθει καρδιακή προσβολή για το πως συνέβη το καρδιακό αυτό επεισόδιο, και βρήκαν ότι σε πολλές περιπτώσεις συνέβη σε στιγμή όπου η ρύπανση της ατμόσφαιρας γύρω τους κυμαινόταν σε υψηλά επίπεδα. Οι επιστήμονες ανακάλυψαν επίσης ότι παχύσαρκα άτομα, άνθρωποι που δεν κινούντο, ή άτομα που και στο παρελθόν είχαν πάθει καρδιακή προσβολή, βρίσκονται στην ομάδα υψηλού κινδύνου για καρδιακό επεισόδιο από τη μόλυνση της ατμόσφαιρας. Οι ερευνητές βρήκαν ότι ο κίνδυνος για καρδιακή προσβολή είναι μεγαλύτερος δύο ώρες μετά την έκθεση του ατόμου σε μολυσμένη ατμόσφαιρα, από εξατμίσεις αυτοκινήτων, εργοστάσια, καπνό από τζάκι ή σόμπα που καιει ξύλα. Επίσης οι ερευνητές υπογραμμίζουν ότι τα άτομα που βρίσκονται σ’ αυτή την ομάδα υψηλού κινδύνου θα πρέπει να αποφεύγουν να βγαίνουν απ’ το σπίτι τους όταν κάνει πολύ ζέστη. Βρέθηκε το γονίδιο για την νόσο του Κρόν. Αμερικανοί και Ευρωπαίοι επιστήμονες δηλώνουν ότι απομόνωσαν γονίδιο που συνδέεται με την νόσο του Κρόν, την οδυνηρή νόσο φλεγμονής των εντέρων η οποία πλήττει κυρίως νεαρά άτομα. Οι δύο ομάδες ερευνητών δηλώνουν ότι μετάλλαξη στο λεγόμενο γονίδιο Nod-2 αυξάνει τις πιθανότητες να προσβληθεί ένα άτομο από την ασθένεια. Στις περιπτώσεις της νόσου του Κρόν, το ανοσοποιητικό σύστημα επιτίθεται κατά της βλεννογόνου του στομάχου και των εντέρων προκαλώντας ρίξεις. Δεν είναι όμως γνωστά τα αίτια της χρόνιας αυτής ασθένειας, αλλά οι γιατροί πάντα πίστευαν ότι οφείλεται σε συνδυασμό γενετικών και περιβαλλοντικών παραγόντων. Τώρα, οι ερευνητές λένε πως με την ανακάλυψη του γονιδίου που προκαλεί προδιάθεση για την ασθένεια οι γιατροί θα μπορούν να προειδοποιούν άτομα με γενετικό ρίσκο. Η Νόσος του Κρόν προσβάλει ένα στα χίλια άτομα στις χώρες της Δύσης. Ψεύτικα φάρμακα κυκλοφορούν στις αναπτυσσόμενες χώρες. Δύο νέες έρευνες καταλήγουν στο συμπέρασμα ότι ένα υψηλό ποσοστό φαρμάκων που διατίθενται σε ορισμένες αναπτυσσόμενες χώρες ενδέχεται να περιέχουν ψεύτικα ή ανεπαρκή ενεργό συστατικά, με αποτέλεσμα να τίθεται σε κίνδυνο η ζωή πολλών ανθρώπων. Οι έρευνες επικεντρώθηκαν σε φάρμακα που διατίθενται σε χώρες της Αφρικής και της νοτιο-ανατολικής Ασίας. Συγκεκριμένα μια ομάδα ερευνητών επέλεξε στην τύχη ορισμένα φάρμακα κατά της ελονοσίας, κατά των βακτηριακών λοιμώξεων, και κατά της φυματίωσης και βρήκε ότι τα μισά σχεδόν απ’ τα φάρμακα αυτά περιείχαν είτε μικρότερες ή πολύ μεγαλύτερες, απ’ ότι συνιστάται, ποσότητες του ενεργού συστατικού. Οι ερευνητές τονίζουν ότι κακής ποιότητας φάρμακα, δεν θέτουν μόνο σε κίνδυνο τη ζωή των ανθρώπων στους οποίους χορηγούνται, αλλά μπορούν να προκαλέσουν παγκόσμια αντίσταση των μικροβίων στα φάρμακα και να συντελέσουν στην αποτυχία της επιστήμης να πατάξει ορισμένες μολυσματικές ασθένειες. Επίσης άλλη μια ομάδα επιστημόνων αγόρασε φάρμακο κατά της ελονοσίας από τη Καμπότζη, το Λάος, της Βιρμανία, τη Ταϊλάνδη, και το Βιετνάμ, και βρήκε ότι το 38% αυτών των χαπιών δεν περιείχαν ούτε ίχνος της φαρμακευτικής ουσίας που θα έπρεπε να περιέχουν. Οι επιστήμονες υπογραμμίζουν ότι υπάρχει άμεση ανάγκη οι αρχές να καταβάλουν έντονες προσπάθειες πάταξης του παράνομου εμπορίου ψεύτικων φαρμάκων. Νέο εξαιρετικά μικροσκοπικό «τσιπ» από την Ιντέλ. Η Αμερικανική εταιρεία κατασκευής μικροεπεξεργαστών, η Ιντέλ, ανακοίνωσε ότι έχει δημιουργήσει εξαιρετικά μικροσκοπικούς κρυσταλλικούς πολλαπλασιαστές, μεγέθους τριών ατόμων, που θεωρούνται οι ταχύτεροι πολλαπλασιαστές του κόσμου. Εκπρόσωποι της εταιρείας προέβησαν σ’ αυτή την ανακοίνωση σε συνέδριο στο Κιότο της Ιαπωνίας. Οι ταχύτητες για τις οποίες μιλάμε ξεπερνούν κάθε φαντασία, μιας και οι νέοι μικροεπεξεργαστές της Ιντέλ μπορούν να ανοιγοκλείσουν 1,5 τρισεκατομμύρια φορές το δευτερόλεπτο χρησιμοποιώντας απειροελάχιστο ηλεκτρισμό. Η Ιντέλ λεει ότι η ταχύτητα των νέων αυτών τσιπ κάνει εφικτή την αποθήκευση 333 αντιτύπων του πολύτομου μυθιστορήματος «Μόμπυ Ντίκ» σε ένα μικροεπεξεργαστή μεγέθους ενός νυχιού. Με την χρήση των μικροσκοπικών αυτών τσιπ οι ερευνητές ενδέχεται να μπορέσουν τώρα να δημιουργήσουν μικρότερα και ταχύτερα κομπιούτερ χωρίς να καταφύγουν σε νέες τεχνολογίες. Διχασμένη η αμερικανική κυβέρνηση για την έρευνα με πρωτογενή κύτταρα. Η αμερικανική κυβέρνηση παραμένει διχασμένη αναφορικά με το αν θα χρηματοδοτήσει τις έρευνες με πρωτογενή κύτταρα ανθρώπινων εμβρύων. Η εφημερίδα Γουάσιγκτον Πόστ γράφει ότι ο υπουργός υγείας και κοινωνικών υπηρεσιών, Τόμμυ Τόμσον, δηλώνει ότι μέσα στις ερχόμενες εβδομάδες η κυβέρνηση Μπούς θα πρέπει να αποφασίσει για το τι θα κάνει αναφορικά με το θέμα. Σύμφωνα με τις ισχύουσες αρχές για το θέμα που είχε θέσει ο πρώην πρόεδρος των ΗΠΑ, Μπίλ Κλίντον, το Εθνικό Ινστιτούτο Υγείας των ΗΠΑ και άλλοι επιστήμονες που χρηματοδοτούνται απ’ το αμερικανικό κράτος, μπορούσαν να παρακάμψουν την απαγόρευση της χρήσης πρωτογενών κυττάρων ανθρώπινων εμβρύων, αν στις έρευνες που έκαναν ούτε δημιουργούσαν ούτε κατέστρεφαν ανθρώπινα έμβρυα. Από τη πλευρά τους οι επιστήμονες υποστηρίζουν ότι τα πειράματα με πρωτογενή κύτταρα ανθρώπινων εμβρύων θα βοηθήσουν στην εξεύρεση θεραπειών για σοβαρές ασθένειες όπως η νόσος Πάρκινσον και ο διαβήτης.